google/wiki40b huggingface dataset:
Ποταμός Φένι

Διαδρομή

Ο ποταμός Φένι προέρχεται από τη περιοχή της Νότιας Τρίπουρα και ρέει μέσα από τη πόλη Σαμπρούμ και στη συνέχεια εισέρχεται στο Μπαγκλαντές. Ο ποταμός Μουχούρι, επίσης γνωστός ως Μικρός Φένι, πηγάζει στην επαρχία Νοαχάλι και ενώνεται με αυτόν κοντά στο στόμιο του. Ο ποταμός είναι πλωτός από μικρά σκάφη όλο το χρόνο μέχρι το Ραμγκάρ.

Διαφορές

Το ζήτημα της ανταλλαγής των υδάτων του ποταμού μεταξύ της Ινδίας και του Πακιστάν συζητείται ήδη από το 1958.
Αναφορές από το Πακιστάν το 2007 δήλωναν ότι "η Ινδία προσπαθεί να πάρει νερό από το ποταμό Φένι για αρδευτικά έργα, με αντάλλαγμα την επίλυση προβλημάτων διάβρωσης στη Μπανγκλαντεσιανή πλευρά του συνορεύει με το ποτάμι."
Σύμφωνα με δήλωση σχετικά με την ανταλλαγή υδάτων του ποταμού με το Μπανγκλαντές, που κυκλοφόρησε από την Ινδία το 2007, δηλώθηκε ότι "ο ποταμός Φένι έχει προστεθεί στην εντολή της στην 36η συνάντηση της ΚΕΡ. Μια απόφαση που ελήφθη κατά τη συνάντηση είναι ότι οι Υπουργοί Υδάτινων Πόρων των δύο χωρών θα επισκεφθούν τις τοποθεσίες όπου έχουν πραγματοποιηθεί αναπτυξιακά έργα. Αυτή η Επιθεώρηση από Κοινού σε διάφορες περιοχές αναπτυξιακών και αντιπλημμυρικών έργων για τα κοινά ποτάμια πραγματοποιήθηκε από τις 14-21 Σεπτεμβρίου 2006."

Λιμένες εσωτερικής ναυσιπλοΐας στη Τρίπουρα

Το Σαμπρούμ στην Νότια Τρίπουρα, στην Ινδία, απέχει 18 με 20 χιλιόμετρα από τον Κόλπο της Βεγγάλης, αλλά ουσιαστικά είναι μεσόγεια περιοχή. Το 2007, υπήρχε μια σκέψη ότι θα μπορούσε να κατασκευαστεί εσωτερικό λιμάνι στο Σαμπρούμ, που θα το συνέδεε με τη θάλασσα μέσω ενός καναλιού, αν το Μπαγκλαντές επέτρεπε κάτι τέτοιο. Η κατασκευή ενός τέτοιου λιμανιού θα μπορούσε να μειώσει σημαντικά το κόστος μεταφοράς των εμπορευμάτων από την υπόλοιπη Ινδία προς τη Τρίπουρα και την βορειοανατολική Ινδία. Ωστόσο, η ιδέα δεν υλοποιήθηκε τουλάχιστον το 2007.

Γέφυρα

Μια γέφυρα πρόκειται να κατασκευαστεί πάνω από το ποταμό Φένι για να συνδέεται με τη Τρίπουρα. Η κατασκευή είχε οριστεί να ξεκινήσει τον Δεκέμβριο του 2010, καλύπτοντας μια διαδρομή 150 μέτρων μεταξύ του Σαμπρούμ και του Ραμγκάρ. Όταν ολοκληρωθεί, η γέφυρα θα παρέχει τη μοναδική χερσαία σύνδεση μεταξύ των ανατολικών και δυτικών πολιτειών της Ινδίας εκτός από το Ασσάμ.
Ο θεμέλιος λίθος για τη γέφυρα ορίστηκε επίσημα από τον Ινδό Πρωθυπουργό Ναρέντρα Μόντι και τη πρωθυπουργό του Μπανγκλαντές Σέιχ Χασίνα τον Ιούνιο του 2015. Το κόστος της κατασκευής της γέφυρας, καθώς και οι δρόμοι που οδηγούν σε αυτή τόσο το Μπαγκλαντές και την Ινδία, θα βαρύνουν την Ινδία. Το Τμήμα Δημοσίων Έργων της Τρίπουρα διορίστηκε να εκτελέσει το έργο. Όταν ολοκληρωθεί, η γέφυρα θα συνδέσει τη Τρίπουρα με το λιμάνι Τσιταγκόνγκ του Μπαγκλαντές παρέχοντας πρόσβαση στη θάλασσα για τη μεσόγεια βορειοανατολική Ινδία, επιτρέποντας τη μεταφορά βαρέων μηχανημάτων και εμπορευμάτων στη βορειοανατολική Ινδία μέσω του Μπαγκλαντές.
Πρωτάθλημα καλαθοσφαίρισης Β΄ εθνικής κατηγορίας ανδρών 1987-1988

Το πρωτάθλημα Β΄ Εθνικής κατηγορίας μπάσκετ ανδρών της σεζόν 1987-88  διεξήχθη σε έναν όμιλο, με συμμετοχή 14 ομάδων. Πρωταθλητής αναδείχθηκε ο Πρωτέας Ν. Κόσμου και ανέβηκε στην  Α2΄ Εθνική κατηγορία. Επίσης, και ο δευτεραθλητής Πειραϊκός Σύνδεσμος ανέβηκε στην Α2΄, αφού επικράτησε στους αγώνες διαβάθμισης (πλέι-οφ) επί του Α.Ο. Σερρών, προτελευταίας ομάδας της Α2΄.
Βρεχτοκούκια

Με την ονομασία Βρεχτοκούκια, ήταν φαγητό της Βυζαντινής κουζίνας που μαγειρεύεται και σήμερα στην Ελλάδα και προσφέρεται σαν ορεκτικό.
Τα Βρεχτοκούκια ήταν κυρίως νηστίσιμο φαγητό που έτρωγαν οι μοναχοί τις ημέρες νηστείας και αποτελούνταν από ξηρά κουκιά βρεγμένα σε νερό που τρώγονταν ωμά.
2826 Άχτι

Φυσικά χαρακτηριστικά

Η μέση διάμετρος του `Αχτι εκτιμάται σε 36,71 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0628 ± 0,010. Ο `Αχτι περιστρέφεται γύρω από τον εαυτό του πιθανώς μία φορά κάθε 24 ώρες περίπου.
Συμεών της Μόσχας

Βιογραφία

Ήταν ο πρωτότοκος γιος τού Ιβάν Α΄ τού πολυχρήματου πρίγκιπα της Μόσχας και της Ελένας.
Συνέχισε την πολιτική τού πατέρα του, που στόχευε στη δύναμη και το κύρος τού κράτους. Η εξουσία του σημαδεύτηκε από στρατιωτικά και πολιτικά αδιέξοδα εναντίον της Δημοκρατίας τού Νόβγκοροντ και της Λιθουανίας. Οι σχέσεις του με τα γειτονικά πριγκιπάτα των Ρως έμειναν ειρηνικές: ο Συμεών έμεινα μακριά από τις έριδες μεταξύ των υποτελών πριγκίπων. Προσέφευγε στον πόλεμο, μόνο όταν αυτός ήταν αναπόφευκτος. 
Η σχετικά ήσυχη περίοδος για τη Μόσχα έληξε με την επιδημία πανώλης, που στέρησε τη ζωή τού Συμεών και των γιων του το 1353.
Π.Σ. Βέροια

Ιστορία

Ο ΠΣ Βέροια δημιουργήθηκε με σκοπό να αποτελέσει τη συνέχεια του ΓΑΣ Βέροια , του πιο ιστορικού και επιτυχημένου ποδοσφαιρικού συλλόγου της πόλης, με πολλές συμμετοχές σε Α΄ Εθνική και επαγγελματικές κατηγορίες.

Ίδρυση

Την περίοδο 2016-17 η ΠΑΕ Βέροια αντιμετωπίζοντας σημαντικά οικονομικά προβλήματα αποχώρησε από το πρωτάθλημα της Β΄ Εθνικής και τιμωρήθηκε και με υποβιβασμό δυο κατηγοριών που θα οδηγούσαν το ιδρυτικό σωματείο ΓΑΣ Βέροια στην Α΄ κατηγορία της ΕΠΣ Ημαθίας.
Στις 4 Ιουλίου 2018, πραγματοποιήθηκε επανενεργοποίηση της ερασιτεχνικής Βέροιας με προσωρινή διοίκηση που διορίστηκε από το τοπικό δικαστήριο της Βέροιας, η οποία έθεσε την επίσημη ημέρα των εκλογών στις 30 Ιουλίου 2018. Στις 30 Ιουλίου 2018, κατά τη διάρκεια των  εκλογών του ΓΑΣ Βέροια, ο Στέφανος Αποστολίδης διορίστηκε πρόεδρος του διοικητικού συμβουλίου του ερασιτέχνη ως εκπρόσωπος του Ομίλου και εταίρων των αδερφών Μπίκα. Το καλοκαίρι του 2018 αποφασίστηκε ο Γ.Α.Σ. Βέροια να αδρανοποιηθεί και να προχωρήσει η συμφωνία με τη διοίκηση του συλλόγου «Ελπίς Σκουτάρεως», μέλους της ΕΠΣ Σερρών, που αγωνιζόταν στη Γ΄ Εθνική και να γίνει μεταφορά έδρας και  αλλαγή ονόματος της Ελπίδας.  Το νέο όνομα του συλλόγου που αγωνίστηκε στη Γ΄ Εθνική της περιόδου 2018-19 ήταν «Π.Σ. Βέροια».

Αγωνιστική πορεία

Την περίοδο 2018-19 , καθώς οι διαδικασίες έγιναν εκτός προθεσμιών η ομάδα στην επίσημη ιστοσελίδα της ΕΠΟ και στην περαίωση του πρωταθλήματος 2018-19 αναγράφονταν ακόμα ως Ελπίς Σκουτάρεως της ΕΠΣ Σερρών. Για τον ίδιο λόγο υπήρχαν και αναβολές των αγώνων της για το κύπελλο της ΕΠΣ Ημαθίας, ενώ και στους πρώτους αγώνες της χρησιμοποιούσε ένα σήμα με τα χρώματα του ΓΑΣ Βέροια (μπλε-βυσσινί) που έγραφε όμως «Ελπίς» Η ομάδα στέφθηκε πρωταθλήτρια στον 2ο όμιλο της Γ΄ Εθνικής και κέρδισε την άνοδο της στην Football League. Στις 17 Ιουλίου 2019 ανακοινώθηκε επίσημα η σύσταση της ΠΑΕ Ν.Π.Σ. Βέροια 2019

Έμβλημα - Χρώματα

Με την μετονομασία απο Ελπίς Σκουτάρεως ο σύλλογος δημοσίευσε ένα νέο σήμα με τα χρώματα αλλά και τη χρονολογία ίδρυσης του ΓΑΣ Βέροια. Το καλοκαίρι του 2019 η ΠΑΕ που συστάθηκε , στο σήμα της άλλαξε τα χρώματα σε μαύρο,  γκρί και χρυσό και τη χρονολογία σε  2019. Μάλιστα δόθηκε στη δημοσιότητα ένα δελτίο τύπου που ανέφερε ως λόγους που επιλέχτηκαν αυτές οι αλλαγές, συστάσεις της FIFA και απόφαση της ΕΠΟ ώστε να μη συγχέεται με την ΠΑΕ Βέροια. Η ΠΑΕ ΝΠΣ Βέροια 2019 διέψευσε το δελτίο τύπου χαρακτηρίζοντάς το, «προϊόν παραποίησης»
Σωλήνωση (υπολογιστές)

Η έννοια της σωλήνωσης

Η έννοια της σωλήνωσης έχει εφαρμογή στην καθημερινότητά μας. Το κλασικό παράδειγμα είναι η σωλήνωση που πραγματοποιείται σε μια αλυσίδα παραγωγής σε ένα εργοστάσιο. Π.χ. σε ένα εργοστάσιο αυτοκινήτων υπάρχουν τρία διακριτά στάδια στην γραμμή παραγωγής: ενσωμάτωση μηχανής (20 λεπτά), ξύλινη εσωτερική επένδυση (5 λεπτά), τροχοί (10 λεπτά). Τα στάδια αυτά εκτελούνται με κάποια σειρά για κάθε παραγόμενο όχημα. Μόλις ενσωματωθεί η μηχανή σε ένα αυτοκίνητο, το τελευταίο αφήνει το στάδιο αυτό για να περάσει στο στάδιο της «επένδυσης». Την ίδια στιγμή ένα καινούργιο όχημα εισέρχεται στο πρώτο στάδιο της «μηχανής». Τα δύο στάδια εκτελούνται παράλληλα από διαφορετικά στάδια της αλυσίδας για διαφορετικά αυτοκίνητα. Αν θέλαμε να φτιάξουμε τρια αυτοκίνητα και η σωλήνωση δεν ξεκινούσε να δουλεύει σε νέο αυτοκίνητο μέχρι να τελειώσει το παλιό, θα χρειαζόμασταν 105 λεπτά. Εκμεταλλευόμενοι όμως τη δυνατότητα που μας παρέχεται για παραλληλη λειτουργία των στάδιων της σωλήνωσης θα χρειαζόμασταν μόνο 75 λεπτά.

Πλεονεκτήματα και μειονεκτήματα

Η διαδικασίας της σωλήνωσης δεν μειώνει τον χρόνο κάθε στάδιου ξεχωριστά, αυξάνει μόνο τη ρυθμαπόδοση του συστήματος όταν αυτό επεξεργάζεται ένα συνεχόμενο ρεύμα από δεδομένα.
Ένα υπολογιστικό σύστημα που χρησιμοποιεί σωλήνωση χρειάζεται περισσότερους πόρους (ηλεκτρικά κυκλώματα, μονάδες επεξεργασίας, μνήμη κτλ) σε σχέση με ένα άλλο που θα επεξεργαζόταν μια μονάδα εισόδου τη φορά. Επίσης η σωλήνωση μπορεί να αυξήσει τον χρόνο που απαιτείται για την εκτέλεση μιας εντολής.

Σχεδιαστικά ζητήματα

Ένα σημείο κλειδί στη σχεδίαση μιας σωλήνωσης είναι η εξισσορόπηση των επιμέρους σταδίων. Χρησιμοποιώντας το παράδειγμα της γραμμής παραγωγής, θα είχαμε μεγαλύτερη εξοικονόμηση χρόνου αν το στάδιο της μηχανής και των τροχών διαρκούσε 15 λεπτα. Παρόλο που ο χρόνος αδράνειας θα ήταν πάλι 35 λεπτά, θα μπορούσαμε να παίρνουμε ένα αυτοκίνητο κάθε 15 λεπτά.
Ένα ακόμα σχεδιαστικό στοιχείο είναι η πρόληψη για επαρκή ενδιάμεσο χώρο αποθήκευσης ανάμεσα στα στάδια της σωλήνωσης, ιδιαίτερα όταν οι χρόνοι επεξεργασίας των σταδίων είναι ακανόνιστοι, ή όταν μονάδες δεδομένων που διατρέχουν τη σωλήνωση ενδέχεται να καταστραφούν ή να δημιουργηθούν.
Α.Π.Ο. Αναγέννηση Νάξου

Ιστορικό

Το ποδοσφαιρικό τμήμα ήταν το μοναδικό αθλητικό τμήμα του συλλόγου Α.Ο. Αγερσανί που ιδρύθηκε το 1980, με σκοπό την ψυχαγωγία των νέων του χωριού "Αγ. Αρσένιος", το οποίο έχει πληθυσμό 1.100 περίπου κατοίκων. Ως τις αρχές της δεκαετίας του '90 αγωνιζόταν στο πρωτάθλημα της Νάξου, που αντιστοιχεί στη Β΄ κατηγορία της ΕΠΣ Κυκλάδων. Στη συνέχεια ανέβηκε στην Α΄ και τη σεζόν 1995-96 κατέκτησε τον τίτλο στις Κυκλάδες και ανέβηκε στη Δ΄ Εθνική.
Το 1998 έκανε ένα ακόμη μεγαλύτερο άλμα, αφού πήρε τον τίτλο στον όμιλό του, με αποτέλεσμα το μικρό επαρχιακό σωματείο της Νάξου να βρεθεί στη Γ΄ Εθνική, όπου παρέμεινε δύο σεζόν. Μετατράπηκε σε ΠΑΕ και γνώρισε μεγάλες στιγμές. Ειδικά στο Κύπελλο Ελλάδος οι φίλαθλοι της ομάδας έζησαν ανεπανάληπτες συγκινήσεις, όταν αντιμετώπισε ομάδες Α΄ Εθνικής, όπως: τον Πανηλειακό, την Παναχαϊκή (2-2), τον ΠΑΟΚ στο γήπεδο Τούμπας (0-2) και τον ΟΦΗ στο Ηράκλειο (0-3).
Το 2000 υποβιβάστηκε ξανά στη Δ΄ και στη συνέχεια στο τοπικό πρωτάθλημα. Η "ΠΑΕ Αγερσανί" διαλύθηκε και μετονομάστηκε σε «Α.Π.Ο. Αναγέννηση Νάξου», η οποία αποτελεί τη συνέχεια του ΑΟ Αγερσανί και αγωνίζεται στις τοπικές κατηγορίες της ΕΠΣ Κυκλάδων.

Παίκτες

Στα χρόνια της Γ΄ Εθνικής στο Αγερσανί αγωνίστηκαν, μεταξύ άλλων, οι: Σαββίδης (τερμ.), Παλάζης (τερμ.), Παπακωνσταντίνου, Δούσης, Λαζάρου, Λαμπράκης, Ντε Σόουζα, Κουρουνιώτης, Ξενιτόπουλος, Τακτικός,Γιάννης  Κουρσάρης ( ομογενείς ), Κατσάνης, Βασιλόπουλος, Παππάς, Σιφνάκης, Κούτρας, Φλεριανός, Κατικαρίδης, Μανωλόπουλος, Χερεκάκης, Μπάνιατς, Στύλος, Κλοκίδης, Χατζάκης, Γκρίζος, Δράκος.
Μπακρί Χασάν Σαλέχ

Σταδιοδρομία

Γεννήθηκε στο χωριό Χαφίρ Μεσού, στα βόρεια της Ντονγκόλα. Φοίτησε στο Δημοτικό Αλ Χαφίρ και μετά στο Κεντρικό Σχολείο της Αλ Μπαρκίκ. Στη συνέχεια παρακολούθησε μαθήματα στο Γυμνάσιο της Ντονγκόλα από το 1964 ως το 1968. Αποφοίτησε από την Σουδανική Στρατιωτική Ακαδημία το 1973 και υπηρέτησε ως διοικητής των Ειδικών Δυνάμεων από το 1985 ως το 1987 και ξανά από το 1988 ως το 1989.
Ως αξιωματικός του στρατού, πήρε μέρος στο στρατιωτικό πραξικόπημα του 1989, με το οποίο κατέλαβε την εξουσία ο Ομάρ αλ Μπασίρ και έγινε μέλος του Επαναστατικού Κυβερνητικού Συμβουλίου της Εθνικής Σωτηρίας, το οποίο κυβέρνησε τη χώρα στη συνέχεια. Ο Σαλέχ κατέλαβε καίριες θέσεις στις σουδανικές υπηρεσίες ασφαλείας. Ήταν διευθυντής της Υπηρεσίας Εθνικής Ασφαλείας από το 1990 ως το 1995, υπουργός Εσωτερικών από το 1995 ως το 1998, υπουργός επί θεμάτων Προέδρου από το 1998 ως το 2000, υπουργός Άμυνας από το 2000 ως το 2005 και ξανά υπουργός επί Προεδρικών Θεμάτων από το 2005 ως το 2013.
Το 2012 διορίστηκε αναπληρωτής γενικός γραμματέας του Ισλαμικού Κινήματος.
Ο Σαλέχ διορίστηκε στο αξίωμα του Πρώτου Αντιπροέδρου στις 8 Δεκεμβρίου 2013 στο πλαίσιο ανασχηματισμού στην ηγεσία, έπειτα από τις διαδηλώσεις διαμαρτυρίας για τις τιμές των καυσίμων. Φημολογείται ότι προαλείφεται για διάδοχος του Ομάρ αλ Μπασίρ.
Την 1η Μαρτίου 2017 διορίστηκε πρωθυπουργός του Σουδάν από τον πρόεδρο Μπασίρ και έγινε ο πρώτος πρωθυπουργός από το 1989, οπότε το αξίωμα είχε καταργηθεί. Η θέση του Πρωθυπουργού επανασυστάθηκε με περιορισμένες εξουσίες. Ο Σαλέχ διατήρησε το αξίωμα του Πρώτου Αντιπροέδρου και ως πρωθυπουργός. Ορκίστηκε στην πρωθυπουργία στις 2 Μαρτίου. Δύο μήνες μετά, στις 11 Μαΐου, ο Σαλέχ ανακοίνωσε τη σύνθεση της νέας κυβέρνησης, που περιελάμβανε συνολικά 31 υπουργούς και 44 γραμματείς (secretaries of state).
Ζαν Γκιγιού

Βιογραφικά στοιχεία

Ο Γκιγιού γεννήθηκε στην πόλη Ανζέ της Γαλλίας. Μετά τις πρώτες σπουδές του στο πιάνο και το εκκλησιαστικό όργανο, έγινε οργανίστας στην εκκλησία του Αγίου Σεργίου της γενέτειράς του, μόλις σε ηλικία 12 ετών. Κατόπιν, σπούδασε στο Ωδείο του Παρισιού με πολύ σημαντικούς δασκάλους, τους Μαρσέλ Ντιπρέ, Μορίς Ντιριφλέ και Ολιβιέ Μεσιάν.  Το 1955, έγινε δεκτός ως καθηγητής εκκλησιαστικού οργάνου και σύνθεσης στο Ινστιτούτο Ιερής Μουσικής στη Λισαβόνα. Το 1958 εγκαταστάθηκε στο Βερολίνο, όπου έζησε για τα επόμενα πέντε χρόνια, κατά τη διάρκεια των οποίων συνέθεσε και παρουσίασε τα πρώτα του έργα. Το 1963 επέστρεψε στο Παρίσι, καθώς διορίστηκε πρώτος οργανίστας στην εκκλησία του Αγίου Ευσταθίου,  διαδεχόμενος τον Αντρέ Μαρσάλ (André Marchal). Τον Σεπτέμβριο του 2014, ο Γκιγιού συμπλήρωσε 52 χρόνια ως οργανίστας της εν λόγω εκκλησίας. Έγινε επίτιμος οργανίστας τον Μάρτιο του 2015, οπότε τον διαδέχτηκαν δύο καινούργιοι οργανίστες. 
Ο Γκιγιού φημιζόταν παγκοσμίως ως οργανίστας, ειδικά στον αυτοσχεδιασμό. Επιπλέον, εμφανιζόταν συχνά ως πιανίστας· για παράδειγμα, έδωσε τις αγγλικές και γαλλικές πρεμιέρες της «παραμελημένης» Σονάτας για Πιάνο σε Σιb Ελάσσονα, του Γιούλιους Ρόιμπκε (Julius Reubke). Η ενασχόληση του Γκιγιού με τα εκκλησιαστικά όργανα οδήγησε σε συνεργασίες με διάφορους κατασκευαστές, όπως στα καινούργια εκκλησιαστικά όργανα στο l'Alpe d'Huez (1978, κατασκευαστής Kleuker), στην εκκλησία Chant d'Oiseau στις Βρυξέλλες (1981, Kleuker), στο Tonhalle της Ζυρίχης (2006, Tamburini-Zanin), στο ωδείο της Τενερίφης (2005, Blancafort) και, πιο πρόσφατα, στην εκκλησία του San Antonio dei Portoghesi στη Ρώμη (2008, Mascioni) και στον καθεδρικό ναό του Leon στην Ισπανία (2013, Klais).
Συνέθεσε πάνω από 90 έργα -για εκκλησιαστικό όργανο, μουσική δωματίου και ορχηστρική μουσική  - καθώς και πολλές μεταγραφές για εκκλησιαστικό όργανο δημοσιευμένες, κυρίως, στον εκδοτικό οίκο «Schott». Επιπλέον, έκανε περισσότερες από 100 ηχογραφήσεις (με τις Philips, Dorian, Festivo, Decca, Augure μεταξύ άλλων), συμπεριλαμβανομένου του πλήρους έργου για εκκλησιαστικό όργανο των Γιόχαν Σεμπάστιαν Μπαχ και Σεζάρ Φρανκ. 
Από το 1970 έως το 2005 ο Γκιγιού δίδαξε εκτέλεση και αυτοσχεδιασμό στο εκκλησιαστικό όργανο, στο ετήσιο Διεθνές Μάστερκλας της Ζυρίχης. Τον Ιούλιο του 2015 διορίστηκε επίτιμος καθηγητής («honoris causa») στη Σχολή Μουσικής του Σάαρ. Εξέδωσε δύο σημαντικά βιβλία για το εκκλησιαστικό όργανο, με σπουδαιότερο το L’orgue, souvenir et avenir. Με κριτικό τρόπο, ο Γκιγιού είχε αναφερθεί στην παγκοσμιοποίηση, εκφράζοντας την αντίθεσή του για τον «υβριδισμό» των φορμών, που κάνουν τη μουσική να χάσει σταδιακά την εθνική της ταυτότητα και, με αυτόν τον τρόπο, καταστρέφει κάθε δυνατότητα «εντοπισμού» της (localisation).
Τατζίκ γλώσσα

Γεωγραφική κατανομή

Οι σημαντικότερες ιστορικά Τατζίκ/Περσόφωνες πόλεις της κεντρικής Ασίας, η Σαμαρκάνδη και η Μπουχάρα, βρίσκονται στο σημερινό Ουζμπεκιστάν. Στο Ουζμπεκιστάν οι Τατζίκοι αποτελούν το μεγαλύτερο τμήμα του πληθυσμού των αρχαίων πόλεων Μπουχάρα και Σαμαρκάνδη και βρίσκονται σε μεγάλους αριθμούς στην Επαρχία Σιρξοντάριο στον νότο και κατά μήκος των ανατολικών συνόρων του Ουζμπεκιστάν με το Τατζικιστάν. Στη Σαμαρκάνδη και τη Μπουχάρα σήμερα οι Τατζίκοι αποτελούν αντίστοιχα το 70% και το 90% του συνολικού πληθυσμού.
Επίσημα στατιστικά στοιχεία από το κράτος του Ουζμπεκιστάν αναφέρουν ότι η κοινότητα των Τατζίκων αριθμεί το 5% του συνολικού πληθυσμού του έθνους. Όμως, αυτοί οι αριθμοί δεν αντιπροσωπεύουν την εθνικότητα των Τατζίκων που για διάφορους λόγους επιλέγουν να αυτοπροσδιοριστούν ως Ουζμπέκοι στις απογραφές. Κατά τη διάρκεια της ΕΣΣΔ η "Ουζμπεκοποίηση" γινόταν υπό την επίβλεψη του Σαρόφ Ρασίντοφ, επικεφαλής του Ουζμπεκικού Κομμουνιστικού Κόματος. Οι Τατζίκοι μπορούσαν να επιλέξουν είτε να μείνουν στο Ουζμπεκιστάν και να καταχωριστούν ως Ουζμπέκοι στα διαβατήριά τους ή να φύγουν για τις λιγότερο ανεπτυγμένες αγροτικές περιοχές του ορεινού Τατζικιστάν. Η Ουζμπεκοποίηση έληξε το 1924.
Οι ίδιοι οι Τατζίκοι του Ουζμπεκιστάν υπολογίζουν ότι αποτελούν το 25-30% του συνολικού πληθυσμού.
Οι Τατζίκοι αποτελούν το 80% του πληθυσμού του Τατζικιστάν και η περσική γλώσσα κυριαρχεί σε πολλά τμήματα της χώρας. Ορισμένοι Τατζίκοι στο Μπανταξάν στο ΝΑ Τατζικιστάν, όπου είναι γηγενείς οι Παμίρι γλώσσες, είναι δίγλωσσοι. Οι Τατζίκοι είναι επίσης κυρίαρχη εθνική ομάδα στο βόρειο Αφγανιστάν όπως επίσης σε σκορπισμένους θύλακες σε άλλα σημεία της χώρας, ιδιαίτερα σε αστικές περιοχές όπως η Καμπούλ, η Μαζάρ, η Κουντούζ, η Γαζνί και η Χεράτ. Οι Τατζίκοι συνθέτουν περίπου το 25% έως 30% του συνολικού πληθυσμού της χώρας. Στο Αφγανιστάν οι διάλεκτοι που ομιλούνται από τους εθνικά Τατζίκους γράφονται με την Περσοαραβική γραφή και αναφέρονται ως Νταρί, μαζί με άλλες διαλέκτους άλλων ομάδων στο Αφγανιστάν όπως η Χαζάρα και η Αϊμάκ. 50% των Αφγανών πολιτων είναι γηγενείς ομιλητές της Νταρί. Μια μεγάλη διασπορά ομιλητών της Τατζίκ δημιουργήθηκε εξαιτίαςτηςπολτικής αστάθειας της κεντρικής Ασίας τα τελευταία χρόνια με σημαντικούς αριθμούς Τατζίκων να βρίσκονται στη Ρωσία, το Καζακστάν και ακόμα μακρύτερα. Η διασποράτων Τατζίκων είναι επίσης αποτέλεσμα της φτωχής οικονομίας του Τατζικιστάν καθώς ετησίως περίπου ένα εκαστομμύριο ανθρώπων εγκαταλείπει το Τατζικιστάν για να βρει δουλειά στη Ρωσία.
Νικόλ Κυριακοπούλου

Διακρίσεις

1 x Παγκόσμιο Πρωτάθλημα Στίβου – Χάλκινο Μετάλλιο 2015
1 x Ευρωπαϊκό Πρωτάθλημα Στίβου – Ασημένιο Μετάλλιο 2018
1 x Ευρωπαϊκό Πρωτάθλημα Στίβου – Χάλκινο Μετάλλιο 2012
1 x Ευρωπαϊκό Πρωτάθλημα κλειστού Στίβου 
- Χάλκινο Μετάλλιο 2019
1 x Νικήτρια στη γενική κατάταξη (Τελικός) του Diamond League 2015
1 x Φιναλίστ στον τελικό του Dianond League - 6η θέση 2018
2 x Φιναλίστ σε Παγκόσμια Πρωταθλήματα – 6η θέση Ε/Ν 2004 & 8η θέση/2011
5 x Νικήτρια σε αγώνες Diamond League
2 x Φιναλίστ σε Παγκόσμιο Πρωτάθλημα Κλειστού Στίβου – 6η θέση/2016 & 12η θέση/2014
2 x Φιναλίστ σε Πανευρωπαϊκά Πρωταθλήματα - 4η θέση 2016 και 7η θέση 2014  
1 x Φιναλίστ σε Πανευρωπαϊκό Πρωτάθλημα Κλειστού Στίβου - 5η θέση 2015
1 x Μεσογειακοί αγώνες - Χρυσό Μετάλλιο 2009
1 x Μεσογειακοί αγώνες - Χάλκινο Μετάλλιο 2018
1 x Βαλκανικοί αγώνες - Χρυσό Μετάλλιο 2008
1 x Βαλκανικοί αγώνες Κλειστός Στίβος - Χρυσό Μετάλλιο 2018
6 x Πανελλήνιο Πρωτάθλημα Στίβου - Χρυσό Μετάλλιο 2009, 2011, 2012, 2013, 2014, 2018
6 x Πανελλήνιο Πρωτάθλημα Κλειστού Στίβου - Χρυσό Μετάλλιο 2008, 2011, 2009, 2011, 2014, 2015
Euronews

Διοικητικό Συμβούλιο

Πρόεδρος του Διοικητικού Συμβουλίου και Διευθύνων Σύμβουλος του σταθμού είναι ο Michael Peters. Γεννήθηκε το 1971 στο Φλένσμπουργκ της Γερμανίας, με Γερμανική και Γαλλική υπηκοότητα. Αποφοίτησε από τη Σχολή Διοίκησης της Λυών EMLYON με την απόκτηση ενός μεταπτυχιακού διπλώματος στη Χρηματοοικονομική Μηχανική το 1995 καθώς από το Ινστιτούτο Διοίκησης Επιχειρήσεων επίσης της Λυών IAE Lyon το 1992.
Ξεκίνησε την καριέρα του στο διεθνή ελεγκτικό οίκο του Arthur Andersen στη Λυών, την περίοδο 1995-1998. Στο Euronews εντάχθηκε το 1998 ως Οικονομικός Διευθυντής και στη συνέχεια έγινε Επικεφαλής και Γενικός Διευθυντής των Οικονομικών Υπηρεσιών του σταθμού. Διορίστηκε Αναπληρωτής Διευθύνων Σύμβουλος του σταθμού, το Δεκέμβριο του 2003. Τον Μάιο του 2005, στην ηλικία των 33, επτά χρόνια μετά την ένταξή του στο Euronews ορίστηκε Διευθύνων Σύμβουλος του κορυφαίου ειδησεογραφικού καναλιού στην Ευρώπη.
Τον Δεκέμβριο του 2008, ορίστηκε Διευθύνων Σύμβουλος του Διοικητικού Συμβουλίου της Euronews S.A. και τον Δεκέμβριο του 2011 ορίστηκε Πρόεδρος του Διοικητικού Συμβουλίου του σταθμού.

Εποπτικό Συμβούλιο

Πρόεδρος του Εποπτικού Συμβουλίου είναι ο Paolo Garimberti, ο οποίος κατάγεται από την Ιταλία. Σπούδασε νομικά και έχει κάνει καριέρα στη δημοσιογραφία. Ξεκίνησε ως ανταποκριτής στη Μόσχα για την εφημερίδα La Stampa και στη συνέχεια ως Διευθυντής του γραφείου στη Ρώμη. Το 1986, έκανε μεταγραφή στην la Repubblica ως Συντακτικός Σχολιαστής, ειδικευμένος στην εξωτερική πολιτική. Εμφανίστηκε επίσης στην ΤG3 (ενημερωτικό πρόγραμμα που μεταδίδεται στο τρίτο κανάλι της κρατικής ραδιοτηλεόρασης της Ιταλίας Rai 3) ως ειδικός σχολιαστής στα δελτία ειδήσεων. Στη συνέχεια διορίστηκε Διευθυντής του επίσης ενημερωτικού προγράμματος TG2 όπου μεταδίδεται από το Rai 2 πριν επιστρέψει στην la Repubblica αυτή τη φορά ως Αντιπρόεδρος και Διευθύνων Σύμβουλος της εφημερίδας μέχρι το 2004. Κατά την περίοδο αυτή, ίδρυσε και διηύθυνε το Ιταλικό franchise του CNN. Στη συνέχεια έκανε μεταγραφή για τον όμιλο ενημέρωσης του περιοδικού L'Espresso όπου ήταν Διευθυντής Διεθνών Σχέσεων και Ανάπτυξης, καθώς και Σχολιαστής. Το 2009 επέστρεψε στην κρατική ραδιοτηλεόραση της Ιταλίας RAI αυτή τη φορά ως Πρόεδρος του φορέα μέχρι το Μάιο του 2012 ώσπου έγινε πρόεδρος του νέου μουσείου της ποδοσφαιρικής ομάδας της Γιουβέντους όπου στεγάζεται στο γήπεδο του Τορίνου. Από τις 16 Δεκεμβρίου 2011 είναι Πρόεδρος του Εποπτικού Συμβουλίου του Euronews.

Συνεργασία με την ΕΡΤ

Το κανάλι ήρθε σε συνεργασία με την ΕΡΤ την τηλεοπτική σεζόν 2016-2017. Η ΕΡΤ1 παρουσίαζε κάθε ώρα πεντάλεπτες, non-commented, δηλαδή χωρίς εκφωνητή, ειδήσεις. Το πρωί και το βράδυ, αντίθετα, παρουσιάζονταν ένα μισάωρο αναλυτικό δελτίο εφ' όλης της ύλης, από τις 7:30 έως τις 8:00 το πρωί και από τις 20:00 έως τις 20:30 το βράδυ, αντίστοιχα.

Λεζάντες

Οι λεζάντες με τα διάφορα γραφικά που βάζει το Euronews είναι στα Αγγλικά, αν και τα ονόματα ορισμένων χωρών της Ευρώπης δεν μεταφράζονται (π.χ.: Deutschland και όχι Γερμανία).
Δροσουλίτες

Με τον όρο Δροσουλίτες είναι γνωστό ένα οπτικό φαινόμενο που παρατηρείται γύρω από το Φραγκοκάστελλο, στην περιοχή των Σφακίων, στη νότια Κρήτη. Παρατηρείται σχεδόν κάθε χρόνο μεταξύ Μαΐου και Ιουνίου κατά τις πρωινές ώρες. Πρόκειται για κινούμενες σκιές που παρατηρούνται στον κάμπο του Φραγκοκάστελλου, από τις γύρω ορεινότερες περιοχές. Το όνομά τους έχει να κάνει με την εμφάνισή τους κατά τις πρωινές ώρες, μαζί με την πρωινή δροσιά. Η τοπική παράδοση συνδέει το φαινόμενο με τη φονική μάχη που διεξήχθη στην περιοχή τον Μάιο του 1828 ανάμεσα στους εξεγερμένους κατοίκους της περιοχής και σε τουρκικό στρατιωτικό σώμα. Οι πιο αποδεκτές επιστημονικά εξηγήσεις αποδίδουν το φαινόμενο σε αντικατοπτρισμό ή σε οφθαλμαπάτη.

Φαινόμενο

Κάθε χρόνο μεταξύ Μαΐου και Ιουνίου κατά τις πρωινές ώρες, παρατηρούνται στον κάμπο γύρω από το κάστρο σκιές που θυμίζουν φιγούρες ιππέων ή πολεμιστών. Συνήθως παρατηρούνται να κινούνται από το μοναστήρι του Αγίου Χαραλάμπου προς το Φραγκοκάστελλο. Η εποχή που παρατηρείται το φαινόμενο συμπίπτει με την εποχή που διεξήχθη η φονική μάχη μεταξύ των εξεγερμένων κατοίκων (περίπου 600 άτομα) και τουρκικού σώματος (10.000 τούρκοι στρατιώτες). Συγκεκριμένα στις 17 Μαΐου 1828 διεξήχθη η μάχη μεταξύ ελληνικού σώματος με επικεφαλής τον Χατζημιχάλη Νταλιάνη και τουρκικού σώματος με επικεφαλής Μουσταφά Ναϊλή Πασά στην οποία ηττήθηκαν οι Έλληνες, πέφτοντας μεγάλο μέρος από αυτούς νεκροί. Η τοπική παράδοση συνέδεσε το φαινόμενο με το γεγονός της μάχης θεωρώντας πως οι σκιές είναι τα φαντάσματα των στρατιωτών του Χατζημιχάλη Νταλιάνη.

Επιστημονικές εξηγήσεις

Σύμφωνα με μία εξήγηση το φαινόμενο οφείλεται σε οφθαλμαπάτη που προκαλείται από την εξάτμιση της πρωινής δροσιάς. Η ελαφριά ομίχλη που δημιουργείται από αυτή την εξάτμιση μοιάζει συχνά να δημιουργεί διάφορες φιγούρες που μπορούν να εκληφθούν και ως ανθρώπινες.
Σύμφωνα με άλλη εξήγηση το φαινόμενο οφείλεται σε αντικατοπτρισμό εικόνων από τις βόρειες ακτές της Αφρικής. Συνεπώς οι σκιές των ιππέων που παρατηρούνται δεν είναι παρά αντικατοπτρισμός καμηλιέρηδων της ερήμου.